Da historien om min M!-forside først kom ud i medierne, blev det debatteret i P1. I dette program omtalte radioværten Christian Schou, mig gentagne gange som »pigebarnet«.

Dette fortsatte, indtil ugens gæst, Jens Rohde, spurgte, hvorfor radioværten egentlig valgte at kalde mig pigebarn. Radioværten kunne ikke rigtig komme med en anden forklaring, end at han var lidt gammel, og jeg var ung. Han spurgte så efterfølgende, om det var grimt at sige pigebarnet, hvortil Jens Rohde svarede, at han opfattede det som værende nedladende.

Det fik mig til at tænke over, hvad andre lægger i et ord som pigebarn. Den pågældende radiovært så jo åbenbart intet negativt i udtrykket. Men at kalde en kvinde for pigebarn er en umyndiggørelse af hende som et voksent menneske og så endda med baggrund i hendes køn. Men det er jo åbenbart ikke alle, der ser det på den måde.